
The good governance and respect for human rights are central for European requirements of development. Despite the growing strength of the human rights movement, there is still a wide gap between the articulation of global principles and their application in the majority of national settings. The same can be said of democratization. In fact, a large number of countries attempting to move toward democracy are suffering serious crises of state capacity and governance. And without a stable and efficient public sector that enjoys the confidence of the population, it is virtually impossible to uphold the basic rules of political competition on which democracy depends.

Trecând peste definiţiile date de dicţionarele curente[3], termenul de guvernare presupune cu necesitate, în înţelesul său cel mai general, acţiunea de a conduce o societate politică, ceea ce înseamnă implementarea unei ordini publice şi juridice care să promoveze şi să protejeze nu numai existenţa comunităţii în ansamblu prin acţiunea autorităţilor publice instituite (guvernanţii) ci şi drepturile specifice ale membrilor societăţii (guvernaţii); în acest sens larg, avem de a face cu o activitate de guvernare la nivelul tuturor comunităţilor, de la cele locale, trecând prin cele statale, până la cele supranaţionale, inclusiv la nivelul societăţii globale a întregii umanităţi. Istoria organizării politice a societăţilor umane ne arată că timp de mii de ani statul a dominat în domeniul exercitării puterii publice asupra indivizilor, astfel încât termenul de guvernare a fost utilizat exclusiv în dreptul constituţional intern, desemnând în sens propriu şi general „exercitarea de către suveran a autorităţii publice”, cu alte cuvinte, fiind ”suveranitate aplicată” ori, într-un sens restrâns şi special, numai puterea executivă şi organele sale administrative, separate de cele legislative şi judiciare[4]. În ambele sensuri, avem de a face cu instituirea la nivelul teritoriilor statale a unei ordini publice şi juridice în care guvernanţii îşi autolimitează prerogativele prin legi astfel încât drepturile şi libertăţile cetăţeneşti proclamate constituţional să poată fi salvgardate, aceasta fiind, de fapt, esenţa democraţiei şi a statului de drept.
Pe de altă parte, teoriile politice şi sociologice admit că şi statele, ca reprezentante ale comunităţilor naţionale sunt expuse asocierii, caz în care pot genera o ordine publică, juridică şi constituţională proprie unor societăţi supranaţionale, prin departajarea competenţelor de guvernare între membrii noii organizări şi instituţiile transnaţionale. Acest fapt a fost observat mai ales din a doua jumătate a secolului XX când fenomenul globalizării şi integrării a luat amploare. Acum la începutul secolului XXI este un fapt unanim admis că unor concepte precum „drept post-internaţional”, „drept transnaţional” ori „drept cosmopolit”, care sugerează încetarea monopolului statal asupra elaborării legilor, le corespund realităţi sociale referitoare la existenţa unor comunităţi sociale supranaţionale, între care comunitatea europeană reprezintă modelul de reuşită a integrării statelor într-o nouă ordine constituţională, politică şi juridică, distinctă faţă de cea a statelor naţionale, cu raporturi specifice între guvernanţii şi guvernaţii europeni, inclusiv în domeniul respectării drepturilor fundamentale. Celor care clamează dispariţia statului prin această nouă realitate a guvernării, trebuie să li se răspundă că trăsătura sa esenţială este tocmai faptul că ea nu se realizează în contra statului şi colectivităţii naţionale pe care o reprezintă, ci prin colaborarea şi prin intermediul statelor componente ale societăţii europene, guvernarea europeană realizându-se în folosul intereselor naţionale dar şi particulare ale cetăţenilor europeni.
Într-adevăr, într-o hotărâre rămasă celebră[5], Curtea de Justiţie a Comunităţii Europene (CJCE) a statuat că spre deosebire de tratatele internaţionale obişnuite, Tratatul Comunităţii Economice Europene (TCCE) a instituit o ordine juridică proprie, integrată sistemului juridic al statelor membre din momentul intrării în vigoare a tratatului şi care se impune jurisdicţiilor lor, deoarece tratatul nu se limitează să creeze obligaţii reciproce între diferitele subiecte cărora li se aplică, ci stabileşte o ordine juridică nouă care reglementează puterile, drepturile şi obligaţiile respectivelor subiecte, ca şi procedurile necesare pentru a face să se constate orice încălcare. „Paradoxul” comunitar, se arată în continuare[6], constă în ambiţia pe care au avut-o fondatorii construcţiei europene de a construi o ordine juridică internă prin tratat internaţional(care ne apare astfel ca un contract social constituţional sui generis), cuprinzând sisteme ale guvernării, precum dreptul administrativ european( organizaţional şi funcţional), dreptul social european, dreptul bancar european, dreptul european comercial, monetar, fiscal, al agriculturii, transporturilor, mediului, asigurărilor, vamal etc. Chiar respingerea Tratatului de constituire a unei constituţii pentru Europa nu înseamnă, în sine, negarea guvernării europene din moment ce prevederile constituţionale esenţiale au fost incluse în întregime în Tratatul de reformare a UE de la Lisabona, ceea ce nu este doar o ipocrizie pentru a „păcăli” popoarele europene ci o formă rafinată de recunoaştere juridică a alterităţii care stă la baza ordinii europene contemporane, printr-o strategie alternativă şi civilizatoare a relaţiei cu celălalt[7].
La fel, în dreptul Consiliului Europei (CE) s-a adoptat Convenţia Europeană pentru apărarea drepturilor omului şi a libertăţilor fundamentale (CEADOLF) ca fiind un „instrument constituţional al ordinii publice europene”, instrument viu ce trebuie interpretat în lumina condiţiilor vieţii actuale[8]. Toate acestea ne îndreptăţesc să conchidem asupra legitimităţii şi responsabilităţii guvernării europene ca angajament politic şi aranjament juridic pentru statele europene, cu tratate constitutive obligatorii şi programe ambiţioase de colaborare în domeniul drepturilor omului.
Dacă admitem că în ultimele decenii guvernarea europeană a devenit din ce în ce mai vizibilă şi mai eficace pentru cea mai mare parte a locuitorilor bătrânului continent, atunci putem defini ordinea publică europeană creată de diverse instituţii supranaţionale cu participarea efectivă a statelor europene ca fiind ansamblul de reguli percepute ca fundamentale pentru societatea europeană şi care se impun membrilor săi, inclusiv în domeniul consacrării drepturilor şi libertăţilor fundamentale ale omului.
Scop al guvernării, ordinea publică este întotdeauna constituţională şi juridică în sensul că armonizarea intereselor sociale se realizează prin intermediul colaborării şi aplicării dreptului, prin conştientizarea necesităţii regulilor pentru toţi şi prin autoritatea organismelor instituite în acest scop, inclusiv posibilitatea utilizării forţei colective împotriva celor care sfidează legitimitatea organizării societăţii de drept. Studiile istorice, sociologice, politice şi juridice ne arată că deşi societăţile organizate s-au format printr-o îndelungată evoluţie naturală şi inconştientă, dar şi cu elemente de intenţionalitate, ele au păstrat în memoria colectivă momentul în care s-au dotat cu legile necesare funcţionării colectivităţii ca un sistem, în care guvernarea a însemnat atât ansamblul organelor cărora le este încredinţat dreptul de a exercita suveranitatea cât şi puterea instituţiilor administrative de a pune în executare legile adoptate în beneficiul celor guvernaţi[9].
Trebuie să admitem că finalitatea ultimă a dreptului este individul, chiar dacă legile reglementează şi aspecte ale grupurilor sociale, naţiunii în ansamblu ori statului; în această privinţă s-a discutat mult în literatura de specialitate dacă dreptul are în vedere societatea în ansamblu sau indivizii, cu alte cuvinte dacă în cadrul guvernării trebuie să primeze interesele publice generale sau cele particulare. Competiţia şi parteneriatul public-privat ne arată de ce uneori primează interesele generale iar alteori cele individuale, în ambele cazuri vizându-se dezvoltarea personalităţii umane prin mijloace specifice. Doctrinele solidariste au riscat să sacrifice individul sistemului social, pe când, din contra, dacă omul concret este finalitatea dreptului, demnitatea umană este salvată dar se introduce în ordinea juridică individualismul ca principiu ce ar putea dizolva orice organism social[10].
Se admite în majoritatea doctrinelor politice şi juridice că scopul asocierii politice a indivizilor este conservarea societăţii şi prosperitatea cetăţenilor, ceea ce înseamnă că prin drept se garantează legăturile de solidaritate socială contra anarhiei comportamentelor individuale. Încercând să amortizeze interesele publice cu cele private, dreptul reglementează nu numai libertăţile individuale ci şi o anumită putere discreţionară a autorităţilor publice în anumite condiţii (în special în situaţii excepţionale, când drepturile cetăţeneşti pot fi limitate) fără ca restricţiile în exercitarea unor drepturi să devină abuz de putere[11]. Ceea ce nu înseamnă că statele, ca forme de asociere politică în vederea colaborării şi aplicării dreptului sunt infailibile; aşa este cazul regimurilor dictatoriale, în care obiectivul guvernanţilor este mai mult de a-i controla pe indivizi decât de a-i organiza în vederea atingerii idealului de fericire comună, le fel este cazul statelor „eşuate” caracterizate prin „rea guvernare” şi tot aşa se poate explica necesitatea luptei permanente împotriva corupţiei guvernamentale care afectează interesele generale în favoarea celor private. Tot atât de adevărat este că utilizarea mecanismelor juridice pentru reglarea organizării şi funcţionării societăţii trebuie făcută în mod echilibrat, mai puţin pentru economia de piaţă unde relaţiile şi contradicţiile pot fi reglementate spontan şi natural, şi mai mult în domeniul administrativ unde este nevoie permanent de intervenţia corectoare a autorităţilor publice. Fiecare comunitate politică îşi găseşte singură acest echilibru între intervenţia şi nonintervenţia statului în diversele aspecte ale necesităţilor sociale, neexistând un model prestabilit decât acelea al proclamării valorilor democraţiei şi drepturilor omului. Nu numai dreptul pozitiv ci şi protecţia judiciară au contribuit la clarificarea unor confuzii inerente, cum ar fi deosebirea dintre drepturile subiective „obişnuite” şi drepturile fundamentale ori separarea drepturilor de libertăţi şi inviolabilităţi[12].
Deşi nu este posibil să separăm omul de contextul social fără de care n-ar rămâne decât o entitate ambiguă şi ireală, merită să accentuăm realitatea conform căreia dreptul se adresează în ultimă instanţă individului şi nu întregii societăţi. De aceea, regulile juridice vizează dacă nu particularii măcar grupările sociale ale acestora, spre exemplu asociaţiile profesionale sau colectivităţile locale, în cadrul cărora individul este beneficiarul primordial, inclusiv în ceea ce priveşte rezultatele evidente ale instituirii guvernării şi ordinii publice. Ceea ce înseamnă că individului trebuie să i se prezerveze toate drepturile inerente ca fiinţă umană şi socială, legile lăsându-i probabilitatea să fie liber să folosească organizarea juridică pentru a-şi promova personalitatea, libertatea şi demnitatea. Chiar dacă dreptul este de neconceput fără o comunitate umană, autorităţile statale trebuie să depăşească limita impersonalităţii societale şi să utilizeze instrumentarul juridic astfel încât individul să fie liber în ordinea publică instituită pe baza forţei colective. Aşa s-a născut în Europa teoria drepturilor şi libertăţilor fundamentale ale omului prin socializarea libertăţii umane, în care dreptul individual nu mai este înţeles ca o garanţie a fiinţei umane contra statului ci ca un mijloc personal care-i permite să colaboreze la binele „cetăţii” şi de a aştepta în contrapartidă prestaţii pozitive din partea statului[13].
Drepturile individuale au devenit scopul legislaţiei prin rolul lor de funcţie socială recunoscută, organizată şi protejată în măsura în care erau utile nu numai societăţii dar şi însuşi cetăţeanului. Dacă avem în vedere sistematizarea dreptului obiectiv în drept public şi drept privat, evidenţiem penetrarea tuturor ramurilor de drept, atât public cât şi privat, de obiectivul promovării drepturilor individuale. Ceea ce e de remarcat este faptul că în dreptul intern al statelor nu s-a concretizat o ramură de drept având ca singur obiect „drepturile omului” materia respectivă făcând parte în principal din dreptul constituţional, pentru realitatea că legile fundamentale ale statului reglementează principiile generale de organizare şi funcţionare a statelor, drepturile şi îndatoririle naturale ale cetăţenilor precum şi atribuţiile autorităţilor publice şi raporturile dintre acestea. De remarcat că în Europa s-au cristalizat tradiţii constituţionale comune în acest domeniu, că alături de drepturi sunt reglementate şi îndatoririle, că ele au în vedere nu numai cetăţenii ci şi străinii de pe teritoriul naţional şi, în sfârşit, că există mecanisme interne de protecţie juridică contencioasă şi necontencioasă a drepturilor fundamentale. Din perspectiva sistematizării dreptului obiectiv în drept intern şi drept internaţional, remarcăm că la început au apărut izvoarele juridice de drept intern, dreptul internaţional ca reglementare a raporturilor dintre state conţinând doar referiri la respectarea naţionalilor pe teritorii statale străine şi protecţia drepturilor umane în caz de război. Cu toate acestea, pe măsură ce organizarea comunităţii internaţionale a avansat spre forme tot mai accentuate de globalizare şi integrare, în a doua jumătate a secolului XX a apărut şi s-a dezvoltat dreptul internaţional al drepturilor omului ca subramură a dreptului internaţional public[14].
Prin Declaraţia Universală a Drepturilor Omului (DUDO) din 1948, Pactul Internaţional asupra Drepturilor Civile şi Politic (PIDCP) şi Pactul Internaţional asupra Drepturilor Economice, Sociale şi Culturale (PIDESC) din 1966, documente elaborate în prelungirea Cartei ONU şi cunoscute sub denumirea de „Cartă Internaţională a Drepturilor Omului”, protecţia juridică a drepturilor fundamentale a cunoscut un progres exponenţial, uniformizând dreptul constituţional naţional al statelor în acest domeniu prin forţa juridică şi autoritatea politică a documentelor specifice societăţii universale. Au apărut şi s-au dezvoltat mecanisme supranaţionale de promovare a drepturilor omului, s-au concretizat drepturile specifice ale unor categorii defavorizate de persoane (femei, copii, refugiaţi s.a.), sau precizat mai bine condiţiile de limitare a exercitării unor libertăţi şi au apărut noi
categorii de drepturi („generaţia a treia”) astfel încât s-a putut contura un adevărat principiu general al relaţiilor internaţionale şi al guvernării referitor la obligaţia respectării drepturilor fundamentale ale omului, pe bază de universalitate, nediscriminare şi efectivitate[15]. Jurisprudenţa internaţională şi doctrinele ştiinţei dreptului internaţional public au contribuit şi ele la clarificarea fundamentelor juridice ale drepturilor omului prin analizarea diferenţelor dintre drepturile civile(şi politice) şi cele economice (sociale şi culturale), prin evidenţierea „nucleului dur” al acestora, care trebuie respectate de către state atât în timp de pace cât şi în timp de război, prin perfecţionarea tehnicilor de receptare a convenţiilor internaţionale protectoare în dreptul intern, prin încercarea de unificare a dreptului drepturilor omului cu dreptul umanitar în cadrul „dreptului uman” sau prin precizarea tranşantă că drepturile fundamentale se acordă în mod individual şi nu pe baza apartenenţei la anumite grupuri sociale, cum ar fi minorităţile, deşi a fost statuat şi un principiu al dreptului popoarelor la autodeterminare.
Pe de altă parte, internaţionalizarea instituţionalizată a drepturilor omului a contribuit la identificarea drepturilor cu libertăţile fundamentale[16] şi la înţelegerea rolului acestora în comunitatea internaţională a viitorului. Astfel, în Declaraţia Mileniului adoptată de Adunarea Generală a ONU în anul 2000 statele s-au angajat că nu vor precupeţi nici un efort spre a promova democraţia şi domnia legii ca şi respectul faţă de drepturile omului şi libertăţile fundamentale consacrate internaţional. S-a conştientizat că aplicarea drepturilor umane trebuie făcută cât mai aproape de nivelul individual, impunându-se principiul subsidiarităţii prin care competenţele departajate între naţional şi internaţional sunt mai eficace când sunt mai apropiate de individ. În privinţa direcţiei de acţiune în urmărirea efectivităţii protecţiei drepturilor omului, proiectele de reformare a organizaţiei universale subliniază că libertăţile umane sunt la fel de importante pentru cei săraci ca şi pentru cei bogaţi iar promovarea lor este esenţială din punct de vedere al securităţii şi al prosperităţii atât pentru lumea dezvoltată cât şi pentru cea în curs de dezvoltare[17]. Aşa s-a ajuns la înlocuirea fostei Comisii a drepturilor omului, ca organ subsidiar ECOSOC, cu un Consiliu pentru Drepturile Omului, organ indispensabil şi primordial al guvernării mondiale în realizarea scopurilor şi principiilor ONU. Element esenţial al democraţiei globale transnaţionale, acest organ principal al ONU ar putea fi un precursor administrativ şi auxiliar al unei Curţi Internaţionale a Drepturilor Omului, o condiţie sine qua non a bunei guvernări internaţionale dacă statele pot răspunde pozitiv la imperativul de a transfera elemente de loialitate, autoritate şi putere organizaţiei internaţionale la care aderă în mod voluntar, astfel încât să promoveze influenţa organizaţiei asupra mediului politic şi nu invers[18].

